PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

DIRECŢIA ECONOMICĂ

Nr. 27448/11.05.2022

 În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Scriere, Implementare și Monitorizare Proiecte și Directorul executiv al Direcției Economice formulează următorul:

**RAPORT DE SPECIALITATE**

la proiectul de hotărâre privind aprobarea depunerii proiectului „Pistă de biciclete pe coronamentul digului mal drept al râului Someș de la stația de epurare până la limita administrativă a municipiului Satu Mare spre Dara”

U.A.T. Municipiul Satu Mare intenţionează să depună spre finanţare un proiect privind elaborarea unei piste de biciclete pe coronamentul digului mal drept al râului Someș de la stația de epurare până la limita administrativă a municipiului Satu Mare spre Dara, în cadrul Planului Naţional de Redresare şi Rezilienţă (PNRR), Componenta C10 - Fondul Local, Axa de investiție I.1.4 – Asigurarea infrastructurii pentru transport verde – piste pentru biciclete (și alte vehicule electrice ușoare) la nivel local/metropolitan.

Proiectul cu titlul „Pistă de biciclete pe coronamentul digului mal drept al râului Someș de la stația de epurare până la limita administrativă a municipiului Satu Mare spre Dara” a fost elaborat ca urmare a necesităţii Municipiului Satu Mare de a dezvolta reţeaua de piste de biciclete în municipiul Satu Mare.

Prin intermediul Componentei C10 – Fondul Local al Planului Național de Redresare și Reziliență, se abordează provocările legate de disparitățile teritoriale și sociale din zonele urbane și rurale, precum și mobilitate urbană.

 Obiectivul componentei este susținerea unei transformări durabile a zonelor urbane și rurale prin utilizarea soluțiilor verzi și digitale, astfel încât proiectele care vor fi finanțate prin intermediul Componentei C10 – Fondul Local trebuie să contribuie la tranziția verde și digitală a localităților din România.

Implementarea proiectului „Pistă de biciclete pe coronamentul digului mal drept al râului Someș de la stația de epurare până la limita administrativă a municipiului Satu Mare spre Dara” va fi realizată respectând normativele în vigoare referitoare la construcția pistelor de biciclete.

Soluția proiectată va respecta atât în plan orizontal cât și în plan vertical STAS 10144/2-91, 10144/3-91 și normele tehnice privind proiectarea și realizarea trotuarelor și a pistelor de cicliști, urmând ca traseul proiectat să urmărească traseul existent al trotuarelor, pentru a se evita ocuparea de terenuri noi.

În profil longitudinal, linia roșie urmărește în principal pantele existente ale terenului, asigurând posibilitatea realizării căilor de acces fără a crea probleme de pantă prea mare pe acestea.

Profilul longitudinal va respecta declivitatea minimă și maximă conform STAS 10144/2.

Structura rutieră pentru pistă de cicliști/trotuar/platformă:

* Strat din balast – 15 cm grosime
* Strat din balast stabilizat – 12 cm grosime
* Strat din beton asfaltic BA8 – 6 cm grosime

Pe lungimea traseului pistei de cicliști ce urmează a fi realizată, apele provenite din precipitații vor fi evacuate pe taluzurile digului cu ajutorul pantelor transversale proiectate.

Pentru asigurarea siguranței în trafic se vor prevedea indicatoare și semnalizarea orizontală adecvată.

Se propune realizarea unei rețele de iluminat public pe o lungime de 1.100 m a pistei de ciclişti, începând cu km. 0, precum și amplasarea unui număr de 31 de bucăți de corpuri de iluminat cu LED P=30w şi cu înălțimea stâlpului de 4.0 metri.

Faţă de precedentul aviz favorabil al Comisiei de avizare tehnico-economică, nr. 47749/23.10.2020, documentaţia SF a fost completată cu studiul TOPO cu viza OCPI, precum şi cu avizele CNAIR, SGA Satu Mare şi APM Satu Mare, care sunt anexate, dar indicatorii tehnico economici nu s-au modificat.

În cadrul Componentei C10 – Fondul Local din cadrul PNRR, sumele disponibile sunt alocate după criteriul „primul venit, primul servit”, astfel este necesară înregistrarea pe platforma PNRR a cererilor de finanţare în cel mai scurt timp cu putinţă, împreună cu toate documentele suport solicitate.

Valoarea maximă eligibilă a proiectului este de 6.911.470,80 lei fără TVA. Municipiul Satu Mare se angajează să finanţeze toate cheltuielile neeligibile necesare implementării proiectului.

Sumele vor fi asigurate în Secţiunea de dezvoltare a bugetului local la Capitolul 67.02.50 “Cultură, recreere și religie”, Titlul XII “Proiecte cu finanţare din sumele reprezentând asistenţa financiară nerambursabilă aferentă PNRR”, urmând a fi recuperate în baza cererilor de rambursare/plată întocmite de către Primăria Municipiului Satu Mare.

Ținând cont de cele prezentate mai sus, proiectul de hotărâre se înaintează Consiliului Local al Municipiului Satu Mare cu propunere de aprobare.

 Director executiv Şef serviciu

 Ec. Ursu Lucia Dr. Sveda Andrea